b'\n_START_ARTICLE_\nIvan Dermastia\n_START_SECTION_\n\xc5\xbdivljenje in delo\n_START_PARAGRAPH_\nIvan Dermastia, starej\xc5\xa1i brat Josipa Dermastie, se je rodil v dru\xc5\xbeini ljubljanskega kmeta in trgovca Jo\xc5\xbeefa materi Ani Dermastia, rojeni Ho\xc4\x8devar z Vrhnike. Po kon\xc4\x8dani gimnaziji v Ljubljani (1889) je zaprosil za sprejem v gori\xc5\xa1ko semeni\xc5\xa1\xc4\x8de. \xc5\xa0tudij bogoslovja v Gorici je kon\xc4\x8dal 1893 z odli\xc4\x8dnim uspehom. Sveto ma\xc5\xa1ni\xc5\xa1ko posve\xc4\x8denje je prejel 1. februarja 1904. Kot kaplan je v Solkanu slu\xc5\xbeboval do leta 1903, bil nato vikar v Plavah in provizor v Desklah (1903-1906), kjer si je 31. marca 1906 zlomil nogo in umrl za posledicami tetanusa v gori\xc5\xa1ki bolni\xc5\xa1nici usmiljenih bratov._NEWLINE_Dermastia je bil zvest u\xc4\x8denec in sodelavec Antona Mahni\xc4\x8da in Janeza Evangelista Kreka ter eden od utemeljiteljev kr\xc5\xa1\xc4\x8danskega socialnega gibanja imenovanega tudi\xc2\xa0\xc2\xbbnova struja\xc2\xab\xc2\xa0na Gori\xc5\xa1kem. Bil je odbornik v raznih dru\xc5\xa1tvih in organizacijah: v dru\xc5\xa1tvu Sloga, Centralni posojilnici, Gori\xc5\xa1ki zvezi, Slovenskem katoli\xc5\xa1kem delavskem dru\xc5\xa1tvu in Narodni tiskarni. Kot sijajen govornik je nastopal na shodih Sloge, Slovenskega katoli\xc5\xa1kega delavskega dru\xc5\xa1tva ter na raznih predvolilnih shodih (\xc4\x8cepovan, \xc5\xa0empeter pri Gorici; 1901). Veliko pa je tudi pisal \xc4\x8dlanke ki so bili objavljeni predvsem v listih Gorica in Primorski list, katerega je tri leta urejal.'